സാറാ ലോഗൻ ഫ്രേസർ

സാറാ മറിൻഡ ലോഗൻ ഫ്രേസർ, മുമ്പ് ലോഗൻ, (ജീവിതകാലം: ജനുവരി 29, 1850 - ഏപ്രിൽ 9, 1933) ഒരു അമേരിക്കൻ വൈദ്യനും പീഡിയാട്രീഷ്യനുമായിരുന്നു. അമേരിക്കൻ ഐക്യനാടുകളിലെ നാലാമത്തെ വനിതാ ആഫ്രിക്കൻ-അമേരിക്കൻ ഫിസിഷ്യനും ഡൊമിനിക്കൻ റിപ്പബ്ലിക്കിലെ ആദ്യത്തെ വനിതാ ഡോക്ടറുമായിരുന്നു അവർ.

 ആദ്യകാല ജീവിതം 
അടിമത്തത്തിൽ നിന്ന് രക്ഷപ്പെട്ട, പ്രശസ്തനായ അടിമത്ത വിരുദ്ധ പോരാളിയായിരുന്ന ജെർമെയ്ൻ വെസ്ലി ലോഗന്റെയും അദ്ദേഹത്തിൻറെ ഭാര്യ കരോളിൻ്റെയും മകളായിരുന്നു ഫ്രേസർ. ന്യൂയോർക്കിലെ സിറാക്കൂസിലുള്ള അവളുടെ കുടുംബവീട്ടിൽ മാതാപിതാക്കളുടെ എട്ട് മക്കളിൽ അഞ്ചാമത്തെയാളായി അവൾ ജനിച്ചു. ഭൂഗർഭ റെയിൽ‌റോഡിലെ ഒരു പ്രധാന സ്റ്റോപ്പിംഗ് പോയിന്റായി മാറിയ ഈ വീട്, ഒടുവിൽ രക്ഷപ്പെട്ടോടി വരുന്ന ഏകദേശം 1,500 അടിമകൾക്ക് കാനഡയിലേയ്ക്ക് സുരക്ഷിതമായി യാത്ര ചെയ്യവേ അഭയം നൽകിയിരുന്നു. ഈ വീട്ടിൽ വളർന്ന ഫ്രസറിന്, അടിമകൾ തങ്ങളുടെ അടിമത്തത്തിന്റെയോ രക്ഷപ്പെടലിന്റെയോ ഫലമായി അനുഭവിച്ച പരിക്കുകളും രോഗങ്ങളും ചികിത്സിച്ചുകൊണ്ട് അനുഭവ പരിചയം നേടാൻ അവസരമൊരുക്കി.

 സ്വകാര്യ ജീവിതം 
മെഡിക്കൽ വിദ്യാലയത്തിൽ നിന്ന് ബിരുദം നേടിയ ശേഷം, ഒരു വെള്ളക്കാരനായ സഹപാഠി ഫ്രേസറോട് വിവാഹാഭ്യർത്ഥന നടത്തിയിരുന്നു. അവളെ സ്നേഹിക്കുന്നുവെന്ന് അവകാശപ്പെട്ട അയാൾ അവളുടെ ഡോക്ടറെന്ന നിലയിലുള്ള പ്രൊഫഷണൽ വിജയത്തിന് വെള്ളക്കാരനായ ഒരു ഭർത്താവ് അത്യന്താപേക്ഷിതമാണെന്ന് അവളോട് പറഞ്ഞു. അവൾ ഈ ഓഫർ നിരസിച്ചു, എന്നാൽ വാഷിംഗ്ടൺ ഡി.സി.യിൽ ആയിരിക്കുമ്പോൾ, രസതന്ത്രജ്ഞനായ ഡോ. ചാൾസ് ഫ്രേസറുമായി അവൾ കത്തിടപാടുകൾ ആരംഭിച്ചു.  ഭാഗികമായി ഈ ബന്ധത്തെ പിന്തുണച്ച കുടുംബ സുഹൃത്തായ ഫ്രെഡറിക് ഡഗ്ലസ് അവരുടെ ബന്ധം അംഗീകരിക്കുകയും അവരുടെ പ്രാഥമിക കൂടിക്കാഴ്ചയ്ക്ക് അവസരമൊരുക്കുകയും ചെയ്തതോടെ, ഇരുവരും 1882-ൽ വിവാഹിതരായി. താമസിയാതെ അവർ ഡൊമിനിക്കൻ റിപ്പബ്ലിക്കിലെ പ്യൂർട്ടോ പ്ലാറ്റയിലുള്ള ചാൾസിന്റെ വീട്ടിലേക്ക് താമസം മാറി.

1883 ഡിസംബർ 23-ന്, ഒരു മകളെ പ്രസവിച്ച ഫ്രേസർ തന്റെ ഗോഡ്ഫാദർ ഗ്രിഗോറിയോ ലുപെറോണിന്റെ പേരിൽ മകൾക്ക് ഗ്രിഗോറിയ അലജാൻഡ്രിന എന്ന പേരു നൽകി. എന്നിരുന്നാലും, ഒരു മെഡിക്കൽ ഇടപെടലും കൂടാതെ ഒരു സ്വദേശിയായ മിഡ്‌വൈഫ് മാത്രം സഹായത്തിനുണ്ടായിരുന്ന മകളുടെ ജനന സമയത്തെ സങ്കീർണ്ണതകൾ ഫ്രേസറുടെ ആന്തരിക അവയവങ്ങൾക്ക് കേടുപാടുകൾ സംഭവിക്കാനിടയാക്കി. ഇതോടെ അവൾക്ക് കൂടുതൽ കുട്ടികളെ വഹിക്കാൻ കഴിയാതെ വന്നു.

1894-ൽ ഭർത്താവ് ചാൾസ് ഫ്രേസർ ഹൃദയാഘാതം മൂലം മരണമടഞ്ഞു. ഡൊമിനിക്കൻ റിപ്പബ്ലിക്കിൽ തുടരാൻ ഇനിയോരു ഒരു കാരണവുമില്ലാതെ, ഡോ. ഫ്രേസർ 1897-ന്റെ പ്രാരംഭത്തിൽ വാഷിംഗ്ടൺ ഡി.സി.യിലേക്ക് മടങ്ങിപ്പോകുകയും, അമേരിക്കൻ വിദ്യാഭ്യാസ സമ്പ്രദായങ്ങളിലെ വംശീയതയിൽ അസംതൃപ്തയായ അവർ, ഫ്രാൻസിലെ ന്യൂലി-സുർ-സീനിലെ ബോർഡിംഗ് സ്കൂളിൽ തൻറെ മകളെ ചേർക്കുകയും ചെയ്തു. അതു മുതൽ 1901 വരെ ഫ്രേസറും മകളും വാഷിംഗ്ടണിനും ഫ്രാൻസിനും ഇടയിൽ പതിവായി യാത്ര ചെയ്തിരുന്നു. 1901-ൽ അവൾ മകളോടൊപ്പം വാഷിംഗ്ടൺ ഡി.സി.യിൽ സ്ഥിരതാമസമാക്കി. വൃക്കരോഗവും അൽഷിമേഴ്‌സ് രോഗവും മൂലം അവശയായ അവർ 1933 ഏപ്രിൽ 9-ന് ന്യൂയോർക്കിലെ സിറാക്കൂസിലെ ഭവനത്തിൽവച്ച് അന്തരിച്ചു.

 അവലംബം